
Dilatatorbehandling i underlivet

I forbindelse med problemer i skeden, kan en dilatator være en del af din behandling og forebyggelse.
Dilatorbehandling bruges ofte ved:
· Forebyggelse af sammenvoksninger ved skedeindgangen
· Vaginisme
· Stramhed i skeden
· Smerter ved samleje
· Opspændt bækkenbund
· Vulvodyni eller vestibulodyni
· Arvæv efter fødsel eller operation
· Frygt eller smerter ved penetration
· Ubehag ved tamponbrug eller gynækologisk undersøgelse
De fås i mangle forskellige former og funktioner.
Her får du et par forslag til, hvor du kan købe disse. Priserne varierer alt efter hvilket sæt man vælger. 
www.hellekoldsoe.dk
www.propsandpearls.dk
www.elseoshop.dk

Sådan bruger du dilatatorer
Lav øvelserne et sted, hvor du føler dig godt tilpas, er afslappet og ikke bliver forstyrret. 
Vask dilatatorerne med varmt vand og en pH neutral sæbe fx intimsæbe inden de anvendes første gang. Tør dem grundigt.
Indtag en afslappet stilling, hvor du kan sprede benene lidt. Det anbefales at ligge fladt på ryggen med bøjede knæ og let spredte ben, når dilatatoren indføres. Du kan også stå med det ene ben på en stol. 
Begynd med den mindste dilatator. 
Fugt skedeindgangen og dilatatoren med en glidecreme. 
Træk vejret roligt. 




Lad dilatatoren hvile ved skedeindgangen indtil du føler dig tryg. Før så dilatatoren forsigtigt ind i skeden. Du må kun indføre dilatatoren så dybt i skeden, at det stadig er behageligt. Hvis du får smerter, så træk forsigtigt dilatatoren lidt ud igen. Lad vær med at trække den helt ud af skeden. Hold en lille pause og prøv igen når du er afslappet. Træk vejret dybt og roligt, helt ned i maven. 
Hvis det føles svært at føre den ind, så prøv at hoste lidt, det udvider bækkenbunden og skaber mere plads.
Lad dilatatoren blive i skeden eller skedeindgangen i nogle minutter. Når staven er inde i skeden presser du den forsigtigt ned mod madrassen, dernæst op imod loftet. 
Gentag dette 5 gange. 
Dernæst presser du forsigtigt staven ind mod venstre inderlår dernæst ind mod højre inderlår. Gentag 5 gange. 
På den måde strækker du vævet langsomt ud og masserer det i det omfang, du kan tåle. Lad gerne staven være i skeden i 10-20 minutter.
Hvis du ønsker at afslutte øvelsen, tager du dilatatoren stille ud af skeden. Hvis det føles ubehageligt eller svært, kan du igen forsøge at hoste forsigtigt. 
Bliv liggende i nogle minutter og slap af. Når du kan indføre én bestemt dilatatorstørrelse uden smerter, har din skede udvidet sig så meget, at du kan gå videre og anvende næste størrelse. 
Hver gang du starter øvelsen, anbefales, at du starter med et nummer mindre end den, du er nået til. Det er nemmere at starte med en mindre og arbejde sig op og derfor nemmere at opnå succes og undgå smerter.
Lav til en start gerne øvelserne dagligt- derefter 3-4 gange om ugen. 
Dilatatorerne rengøres før og efter brug med vand og uparfumeret sæbe. 

